“Wel, hy sing in die stort...” sê sy met ’n groot glimlag voordat Moriz vertel van ’n liedjie wat hy net die vorige dag vir Madri geskryf het.
Moriz, oorspronklik van Duitsland, het nie altyd net meesleurende jazzmusiek, soos op sy jongste album, Siren Terpsichore, gemaak nie.
Sy storie begin 20 jaar gelede toe hy in Hamburg ’n rockgroep gestig het. Tussendeur het hy sy mu-siek- en toneelspeelstudies voortgesit in onder meer Dresden en Nederland, asook in Kaapstad as deel van ’n uitruilprogram.
Hy het ’n bekende gesig in musiekblyspele geword en gou rolle in TV-reekse soos Eastenders, Family Affair en The Bill losgeslaan.
In dié tyd was hy ook deel van verskeie rockgroepe. Toe, tydens ’n baie koue winter in 2005 in Duitsland, het hy besluit om vir ’n vakansie na Suid-Afrika terug te keer. Sake het so vlot verloop dat Moriz besluit het om Suid-Afrika sy tuiste te maak.
“In Duitsland het ek soos ’n uitlander gevoel. Hier voel ek goed. Vanaf die eerste keer wat ek my voete in Suid-Afrika gesit het, het dit soos my tuiste gevoel,” sê hy.
Hoewel dit aanvanklik vir hom lekker was om deel van musiekgroepe te wees, het Moriz gou besluit ’n solo-loopbaan sou sy voorland wees.
“In ’n groep is daar soveel ego’s. Iemand se kitaar moet altyd harder wees of iemand moet ’n langer solo hê. Vir my was dit altyd net oor die musiek en om goeie liedjies te skryf,” vertel hy.
“Ek het selfs ’n jaar lank Johannesburg toe getrek omdat almal gesê het dit is waar die aksie is. Maar eintlik was dit net ’n klomp kredietkaarte wat rondgeswaai is. Ek het nie daarvan gehou nie,” sê hy. Moriz is terug na die Kaap en het intussen ook jazzmusiek begin maak.
Moriz vertel hy was ná ’n paar jazzalbums verveeld en wou nie meer ander mense se liedjies sing nie. Hy het besluit om sy eie musiek te skryf. “Jazz-swing”, noem hy dit.
“Ek het liedjies geskryf wat tydloos is, met lirieke wat oor 50 jaar steeds relevant sal wees,” sê hy.
As ’n mens na dié album luister, klink dit amper asof hy in jazz sy nis gevind het, maar volgens Moriz is hy nog lank nie klaar met rock nie. Hy beplan om binnekort ’n rockalbum, Breathing Dreams, bekend te stel.
Sy stem is vir hom soos ’n ledemaat, sê Moriz. “Dalk juis omdat ek so lank musiek maak. Ek het my eerste liedjie in 1994 geskryf. Daar was goeie en slegte tye, maar ek is lief vir musiek,” sê hy.
Vir Madri is daar van Moriz se liedjies wat sy meer liefhet as ander. “Ek kan die rock- en popliedjies waardeer, want dit is anders as enigiets wat ek al gehoor het. Ek is nog altyd mal oor jazz, en die manier waarop hy dit doen, skep ’n perfekte prentjie,” sê sy.